Rafstrengnum úr Húsadal á Þórsmörk yfir í Langadal og að Básum á Goðalandi var valin leið sem raskaði skóginum sem minnst . Þegar rafmagnið hefur verið tengt sparast um 12.000 lítrar af olíu á ári og allmikið gas með tilheyrandi samdrætti í losun koltvísýrings . Ekkert varanlegt rask varð vegna framkvæmdanna . Ljósmynd : Stefán Jökull Jakobsson Um tólf þúsund lítrar af olíu og tugir tonna af koltvísýringsútblæstri sparast árlega þegar rafmagn kemst á Langadal á Þórsmörk og Bása á Goðalandi . RARIK lauk nýlega við að leggja 3.800 metra langan jarðstreng frá Húsadal yfir í Langadal á Þórsmörk og þaðan að Básum á Goðalandi . Vonast er til að hægt verði að taka strenginn í notkun á næstunni . Samhliða þessu verki var einnig lögð ný neysluvatnslögn að svæði Ferðafélags Íslands í Langadal . Frá þessu er sagt á Fréttavef Suðurlands , dfs.is . Fram kemur í fréttinni að átta ár séu nú frá því að rafmagn var lagt í Húsadal sem næst er byggðu bóli af áningarstöðunum á Þórsmörk . Nú hillir undir bætta aðstöðu fyrir starfsfólk og gesti í Langadal og á Básum , ekki bara hvað rafmagnið snertir heldur var ný neysluvatnslögn lögð í jörð samhliða rafstrengnum sem tryggir betur nægt vatn í þjónustumiðstöð Ferðafélags Íslands í Langadal . Vel hugað að leið fyrir strenginn Þórsmörk er á náttúruminjaskrá og lagnirnar þurfti að leggja um viðkvæm og torfarin svæði . Framkvæmdin krafðist því mikillar varúðar og útsjónarsemi . Leiðin sem farið var með raflögnina var valin í samráði við Skógræktina og var markmiðið að jarðrask yrði sem minnst . Stærstan hluta leiðarinnar var hægt að plægja lagnirnar í jörð en á um 200 metra kafla þurfti að fleyga og grafa fyrir þeim . Hreinn Óskarsson , sviðstjóri samhæfingarsviðs , tók fyrir hönd Skógræktarinnar þátt í að velja rafstrengnum leið . Hann segir að leitað hafi verið leiðar fyrir strenginn ylli sem minnstu raski á skógum . Tekist hafi að fylgja lækjarfarvegi inn Húsadal og úr honum farið í gegnum gisinn skóg upp á Foldir . Það hafi verið erfiðasti hluti leiðarinnar . Þaðan hafi reynst mögulegt að fara þægilega leið með rafstrenginn austur Húsadalsfoldir yfir á ranann norðan við Vesturdal og niður í Langadal . Rafstrengurinn var því næst plægður niður dalbotninn á Langadal við hlið gönguleiðarinnar . Á þeim kafla var í leiðinni var plægð niður kaldavatnslögn FÍ frá vatnsbóli innst í Langadal . Frá skálanum í Langadal var raflögn svo plægð yfir Krossáraura og gerð sérstök rás yfir gróðurlausan malaraurinn að flóðavarnargarði við Bása . Þaðan var strengurinn loks plægður í gegnum gisið kjarrlendi inn í Bása . Áður en ráðist var í framkvæmdina var leitað umsagna Skipulagsstofnunar , Rangárþings eystra , Ferðamálastofu , Fiskistofu , Heilbrigðiseftirlits Suðurlands , Minjastofnunar Íslands , Orkustofnunar og Umhverfisstofnunar , auk Skógræktarinnar sem hefur umsjón með vernd og viðhaldi Þórsmerkur . Lítið sjáanlegt rask Fram kemur á dfs.is að verkið hafi gengið mjög vel . Vitnað er í fréttaviðtal Bylgjunnar og Vísis við Stefán Jökul Jakobsson , umsjónarmann skála Ferðafélags Íslands í Langadal . Stefán segir með ólíkindum hversu lítið verksummerki og rask sjáist eftir þessar framkvæmdir . Notaðar hafi verið jarðýtur á breiðum beltum og telur Stefán að verksummerki verði vart sjáanleg þegar frost fer úr jörðu og gróður tekur við sér . Ferðafélag Íslands og Útivist standa straum af kostnaði við þessar lagnir og kemur fram í frétt dfs.is að kostnaður hvors félags um sig af framkvæmdinni sé um fjórar milljónir króna . Á móti kemur að nú sparast kostnaður vegna olíu sem notuð hefur verið fram að þessu til að kynda skálana í Langadal og á Básum . Ársnotkun hefur verið um 12.000 lítrar af olíu og auk peningasparnaðar minnkar kolefnisspor starfseminnar auðvitað líka um sem nemur 30 - 40 tonnum . Sömuleiðis dregur nú úr gasnotkun á svæðunum og fækkar þeim ferðum sem fara þarf eftir gasi . Fréttavefur Suðurlands hefur eftir Páli Guðmundssyni , framkvæmdastjóra Ferðafélags Íslands , að rafvæðing skálanna sé í senn hagkvæm og umhverfisvæn . Hún muni líka gjörbreyta aðstöðu ferðafólks og þeirra sem starfa við ferðaþjónustu á svæðinu .